ເປີດນຳໃຊ້ອາຄານຝຶກແອບນັກບິນພົນລະເຮືອນ ລະຫວ່າງສູນການບິນພົນລະເຮືອນ ແລະ ອົງການແພກແທ໋ກ (PACTEC) ສຳລັບວຽກງານການພັດທະນາຊັບພະຍາກອນມະນຸດ ເປັນວຽກໜຶ່ງທີ່ມີບົດບາດສຳຄັນຕໍ່ວຽກງານຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດຂອງລັດຖະບານ ກົມການບິນພົນລະເຮືອນ ສປປ ລາວ ໄດ້ມີສ່ວນຮ່ວມ ແລະ ປະສານສົມທົບເຂົ້າໃນວຽກງານຍຸດທະສາດ ແລະ ນະໂຍບາຍຂອງລັດຖະບານ ເຂົ້າໃນແຜນພັດທະນາຂອງຂະແໜງການບິນແຕ່ນີ້ຮອດປີ 2015 ແລະ ປີ 2020 ອີງຕາມແຜນດັ່ງກ່າວ ກົມການບິນພົນລະເຮືອນ ສປປ ລາວ ແມ່ນໄດ້ເອົາໃຈໃສ່ປັບປຸງພັດທະນາສູນຝຶກການບິນພົນລະເຮືອນ ໃຫ້ເປັນສະຖາບັນການບິນພົນລະເຮືອນແຫ່ງ ສປປ ລາວ ນັບແຕ່ປີ 2004 ເປັນຕົ້ນມາ ອົງການແພກແທ໋ກ (PACTEC) ໄດ້ໃຫ້ການຊ່ວຍເຫຼືອອາຈານສອນພາສາອັງກິດ ແກ່ສູນຝຶກການບິນພົນລະເຮືອນລາວ ແລະ ຫຼາຍກວ່າ 4 ພັນຊົ່ວໂມງ ສຳລັບການສອນພາສາອັງກິດທົ່ວໄປ ແລະ ພາສາອັງກິດໃຫ້ແກ່ນັກບິນລາວ ນັກບັນຊາຈາລະຈອນທາງອາກາດ ທັງນີ້ເພື່ອໃຫ້ບັນດານັກບິນລາວ ແລະ ນັກບັນຊາຈາລະຈອນທາງອາກາດ ເສັງຜ່ານພາສາອັງກິດລະດັບ 4 ໃຫ້ໄດ້ຕາມມາດຕະຖານການບິນສາກົນ (ICAO) ໂຄງການລິເລີ່ມຂອງອົງການແພກແທ໋ກ (PACTEC) ໂຄງການດັ່ງກ່າວນີ້ ໄດ້ເລີ່ມໃນວັນທີ 9 ກັນຍາ 2011 ແລະ ຈະສຳເລັດໃນເດືອນສິງຫາ 2015 ມູນຄ່າທັງໝົດຂອງໂຄງການປະມານ 2 ລ້ານໂດລາສະຫະລັດ ໂດຍການໃຫ້ທຶນຊ່ວຍເຫຼືອຈາກອົງການແພກແທ໋ກ (PACTEC).
ພິທີເປີດນຳໃຊ້ອາຄານຝຶກແອບນັກບິນພົນລະເຮືອນ ລະຫວ່າງສູນການບິນພົນລະເຮືອນ ແລະ ອົງການແພກແທ໋ກ (PACTEC) ໄດ້ຈັດຂຶ້ນໃນວັນທີ 28 ກັນຍາ 2012 ທີ່ຜ່ານມາ ຢູ່ສູນຝຶກການບິນພົນລະເຮືອນ ນະຄອນຫຼວງວຽງຈັນ ເຂົ້າຮ່ວມພາຍໃນງານມີທ່ານ ສົມບູນ ດາວສະຫວັນ ຮອງຫົວໜ້າກົມການບິນພົນລະເຮືອນແຫ່ງ ສປປ ລາວ ທ່ານ Gerald BOURGEOIS ຮອງປະທານຜູ້ອຳນວຍການອົງການແພກແທ໋ກ (PACTEC) ແລະ ບັນດາແຂກທີ່ຖືກເຊີນ.